b'\n_START_ARTICLE_\nKlarisa Jovanovi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nRodila se je 3. decembra 1954 na Ptuju, odra\xc5\xa1\xc4\x8dala pa je v Izoli. \xc5\xa0tudirala je franco\xc5\xa1\xc4\x8dino in primerjalno knji\xc5\xbeevnost na Filozofski fakulteti v Ljubljani. Po kon\xc4\x8danem \xc5\xa1tudiju se je zaposlila kot profesorica, poleg tega pa je postala knji\xc5\xbeevna prevajalka in \xc4\x8dlanica Dru\xc5\xa1tva slovenskih knji\xc5\xbeevnih prevajalcev, pesnica in glasbenica. Njen prvi prevod je bila knjiga Otok v luninem popku, ki jo je napisal gr\xc5\xa1ki pisatelj Filippos Drakondaidis. Prevod te knjige je iz\xc5\xa1el leta 1986 pri Pomurski zalo\xc5\xbebi. Pred letom 2001 je bila ve\xc4\x8dina njenih prevodov iz leposlovja, proze in poezije. Leta 2001 je prevedla v sloven\xc5\xa1\xc4\x8dino antologijo gr\xc5\xa1ke literature 20. stoletja po naro\xc4\x8dilu In\xc5\xa1tituta za novogr\xc5\xa1ke \xc5\xa1tudije iz Strasbourga. Njen drugi prevod je bila kratka gr\xc5\xa1ka proza Lu\xc4\x8di na odprtem morju, ki je iz\xc5\xa1la leta 2003. Za ta prevod je marca leta 2004 v Atenah prejela nagrado Zdru\xc5\xbeenja gr\xc5\xa1kih knji\xc5\xbeevnih prevajalcev. V svoji karieri kot prevajalka je prispevala podatke za Slovenski veliki leksikon: za 100 gr\xc5\xa1kih pesnikov, prevajalcev, esejistov in dramatikov. Svoja dela je objavljala v literarnih revijah, \xc4\x8dasopisih in nekaterih radijskih oddajah. Med njene najpomembnej\xc5\xa1e prevode sodijo poleg prvih dveh prevodov novela Maniker gr\xc5\xa1kega pisatelja Hristosa Hrisopulosa, roman Ministrstvo za bole\xc4\x8dino hrva\xc5\xa1ke pisateljice Dubravke Ugre\xc5\xa1i\xc4\x87, roman Nevarna kuharija gr\xc5\xa1kega pisatelja Andreasa Staikosa, pravljica O skopuhu, ki se je skril v blagajno gr\xc5\xa1kega mladinskega pisatelja Evyeniosa Trivizasa, roman Sneg v Kazablanki makedonske pisateljice Kice Kolbe, roman Gen za dvom gr\xc5\xa1kega pisatelja Nikosa Panajotopulosa, pravljica O mi\xc5\xa1ki, ki se je \xc5\xbeelela dotakniti zvezde, roman Mala Anglija gr\xc5\xa1ke pisateljice Ioanne Karystiani, roman Ob vol\xc4\x8djem svitu se vra\xc4\x8dajo gr\xc5\xa1ke pisateljice Zyranne Zateli._NEWLINE_V svoji karieri se je po letu 2007 z izidom lirske pesnitve Zgiban prek Mure ter z zbirko haikujev Kimono za\xc4\x8dela uveljavljati kot pesnica. Pesnitev Zgiban prek Mure je bila nominirana za najbolj\xc5\xa1i prvenec leta 2008. Od za\xc4\x8detka 90. let pa je na slovenskem glasbenem podro\xc4\x8dju navzo\xc4\x8da kot glasbenica. Njena glasbena dela obsegajo priredbe ljudskih pesmi in uglasbeno poezijo. Glasbene priredbe niso zajemale samo slovenskih pesmi, temve\xc4\x8d tudi priredbe iz de\xc5\xbeel nekdanje Jugoslavije, vzhodnega Sredozemlja in ju\xc5\xbene Evrope. V svoji glasbeni karieri se je ukvarjala tudi z glasbo sefarderskih \xc5\xbdidov. Dandanes sodeluje z doma\xc4\x8dimi in tujimi glasbeniki, kot so Lado Jak\xc5\xa1a, \xc5\xbdarko \xc5\xbdivkovi\xc4\x87, Vasko Atanovski, Nino Mure\xc5\xa1ki\xc4\x87, Igor Bezget in Vlado Batista. Doslej je nastopala na Hrva\xc5\xa1kem, v Avstriji, Franciji, Italiji, Bosni in Hercegovini, \xc5\xa0vici, Makedoniji, Gr\xc4\x8diji in na Nizozemskem. Leta 2001 je s skupino Trio Bahur izdala album Harset, ki je vseboval dela iz Gr\xc4\x8dije, Bosne, Makedonije in Tur\xc4\x8dije.'